google/wiki40b huggingface dataset:
אנטיהיסטמין

אנטיהיסטמין כתרופה

תרופות אנטיהיסטמניות קיימות בשתי צורות עיקריות: תרופה סיסטמית שניתנת בכדור או זריקה וטיפול מקומי כמשחה או טיפות לעיניים או לאף.

היסטוריית המחקר והפיתוח

תרופות הדור הראשון של האנטיהיסטמין הפכו לזמינות ב-1930, ויועדו לטיפול באלרגיות בדרכי הנשימה. המשך המחקר גילה שהן היו חוסמי היסטמין מסוג H1, והביא לפיתוח חוסמי H2, כשאנטיהיסטמינים של H1 השפיעו על האף ואנטיהיסטמינים של H2 השפיעו על הבטן. המשך המחקר הוביל לפיתוח תרופות חוסמי קולטן H3, שמשפיעות גם על קולטן H4.
רוב האנשים המשתמשים באנטי-היסטמין לטיפול באלרגיות, משתמשים בתרופות הדור השני שהן הסוג השני של התרופות האנטי היסטמיניות שיוצרו, שמקלות בתופעות הלוואי, בעיקר נמנום וטשטוש.

השימוש באנטי היסטמינים אצל ילדים

ילדים נוטים לסבול פחות מהפרעה בערנות בעקבות הטיפול באנטיהיסטמינים. ישנם ילדים, במיוחד הצעירים יותר, המפגינים תגובה פרדוקסלית ונוטים דווקא לערנות יתר. לכן, השימוש בתכשירים ישנים וכמו פניסטיל, אהיסטון, זדיטן (פרופיטן) ואטרקס, שמקומם לא מקובל בטיפול שגרתי במבוגרים, מהווים אופציה טיפולית טובה בילדים.

מנגנון פעולה

בעת תגובה אלרגית, היסטמין מופרש מתאי הפיטום והוא גורם לסימפטומים השונים, כאשר הוא נקשר לקולטנים הנמצאים על התאים ברקמות השונות. תרופות מסוג אנטי היסטמין חוסמות את הקולטנים השונים להיסטמין שנמצאים על תאי הגוף. ברגע שקולטנים אלה נחסמים, ההיסטמין המופרש מתאי הפיטום במהלך התגובה האלרגית לא מצליח לגרום להשפעותיו השונות, ובכך הסימפטומים של התגובה האלרגית נחלשים.

תופעות לוואי

תרופות הדור הראשון (המשפיעות על קולטן H1, אשר נמצא ברקמות רבות בגוף), השפיעו להפחתת האלרגיה אך בו-זמנית השפיעו גם על מערכות נוספות, כמו המוח, וכך גרמו בעיקר לנמנום וטשטוש- לעומתם, התרופות האנטי היסטמיניות של הדור השני הביאו בשורה גדולה בזכות ייצור תרופות אפקטיביות מאוד, שאינן גורמות לתופעות לוואי קשות כמו אלה מהדור הראשון.

פיתוח סבילות לתרופה

מתן ממושך של אנטי היסטמינים אינו גורם להתפתחות "סבילות" - כלומר, אין ירידה בתגובה ו"הגוף לא מתרגל".
ענת זכריה

ביוגרפיה

ענת זכריה היא בוגרת המחלקה לצילום של המרכז האקדמי ויצו חיפה ותוכנית העמיתים של עלמא בית לתרבות עברית.
זכריה מנחה סדנאות כתיבה במנשר לאמנות, באוניברסיטה הפתוחה ובקבוצה ביפו - בית הספר למחול ומעבירה סדנת פרוזה באוניברסיטת בן-גוריון בנגב. מנחה סדנת שירה ויועצת תוכן במכללת עלמא, ומפיקה אירועי שירה.
ביולי 2012 ייצגה ישראל בפסטיבל “פארנסוס לשירה”, אירוע השירה הגדול ביותר שהתקיים בבריטניה לקראת אירועי המשחקים האולימפיים.
שיריה פורסמו, בין היתר בעיתונים ידיעות אחרונות (ובאתר ynet) והארץ, בכתבי העת גרנטה בעברית וה"חוטם" ואתר העוקץ; ותורגמו לשפות רבות, ביניהן: אנגלית, סינית, ספרדית, טורקית, ערבית, קרואטית, שוודית, אלבנית ומקדונית.
שירה "פתחנו פתח רחב" הולחן על ידי עדיה גודלבסקי.
מנזר סנט אוגוסטין

ההיסטוריה המוקדמת

בשנת 597 הגיע סנט אוגוסטין לאנגליה, לאחר שנשלח לשם על ידי האפיפיור גרגוריוס הראשון לצורך שליחות מיסיונרית. מלך קנט בתקופה זו היה את'לברט, שבמקרה היה נשוי לברטה שהייתה נוצרית. לא ברור האם אשתו השפיעה עליו, אך את'לברט התיר לאוגוסטין לייסד מנזר במרחק קצר מחומות העיר קנטרברי. באתר שבו הקים אוגוסטין את הכנסייה כבר היו שלוש כנסיות אחרות שהוקדשו לקדושים פנקרס, פטרוס ופאולוס, ולבסוף למרים, אם ישו. כיום ניתן למצוא במקום שרידים מהתקופה הסקסונית של כנסיית סנט פנקרס, ואילו שתי הכנסיות האחרות אוחדו על ידי הנורמנים למבנה אחד. אחת הסיבות לבניית הכנסייה במיקום זה הייתה הכוונה להפוך אותה לאתר קבורה למלכי קנט ולארכיבישופים מקנטרברי. ב-978 בניין גדול יותר הוקדש על ידי הארכיבישוף דאנסטן לקדושים פטרוס, פאולוס ואוגוסטין.

המאה ה-12

עד ל-1100 כל שרידי המבנה האנגלו סקסוני המקורי נעלמו תחת מבנה גדול שנבנה בסגנון האדריכלות הרומנסקית, וב-1154 נבנה בצמוד למקום בית מחסה לעניים. מלבד עבודת בנייה מחדש ב-1168 כתוצאה משריפה, לא היו אירועים משמעותיים נוספים במנזר במהלך המאה ה-12.

המאה ה-13

החל משנת 1250 בקירוב והלאה המנזר היה פעיל שוב. הקלויסטר, חדר הרחצה, הרפקטוריום והמטבח נבנו מחדש. בנוסף, נבנו מגורים גדולים וחדשים עבור ראש המנזר. שטח המנזר הוגדל גם כן על מנת לבנות היכל גדול.

המאה ה-14

ב-1309 נבנה שער חדש כחלק ממערכת הביצורים של המנזר ובכך הושלמה החצר הפנימית. בצד הצפוני הנזירים סיפחו יותר שטח למנזר, פעולה שתוצאתה הייתה יותר מקום עבור חצר חיצונית חדשה שבה היה מתחם באחריותו של נזיר האחראי על מרתפים, מבשלת שיכר, מאפייה, וב-1320 כרם מגודר. כמו כן, המנזר התרחב גם בכיוון מזרח ובכיוון זה נבנו מבני מגורים ביחד עם גן חדש. רעידת אדמה ב-1382 גרמה לצורך בעבודת בנייה נוספת, וב-1390 נבנה בית השער שקיים עד היום (2007). המבנה האחרון שהוקם היה קפלת הגבירה, שנבנתה ממזרח למנזר.
ב-1500 המנזר כבר היה גדול מאוד, והספרייה שלו הכילה כ-2,000 ספרים, מספר מכובד מאוד ביחס לאותה תקופה. רוב הספרים הללו נכתבו בסקריפטוריום של המנזר עצמו.

הפירוק

ב-1535 הנרי השמיני ציווה לפזר את כל המנזרים שהרוויחו פחות ממאה לירות שטרלינג בשנה. המנזר שרד את סיבוב הסגירות הראשון, כיוון שהכנסתו הייתה 1733 לירות. אולם, ב-30 ביולי 1538 גורלו של המנזר נחתם כאשר המנזר נקלע לתהליך פיזור המנזרים של הנרי. המנזר פורק במהלך חמש עשרה השנים שלאחר מכן, למרות שחלק מהאתר הומר לארמון, כהכנה להגעתה של אן מקליווס מצרפת.

ההיסטוריה המודרנית

הארמון הוחכר לשורה של אצילים, ובראשית המאה ה-17 היה בחזקתו של אדוארד לורד ווטון, שהעסיק את ג'ון טראדסקנט האב על מנת לבנות גנים רשמיים מסביב לארמון. ארמון זה שרד ככל הנראה עד הסערה הגדולה ב-1703, שגרמה נזק כבד למבנה הרעוע של המנזר.
ב-1988 האתר הוכרז כאתר מורשת עולמית על ידי אונסק"ו, והשרידים החשובים הללו של המנזר שנבנה על ידי סנט אוגוסטין נמצאים באחריותה של חברת המורשת הבריטית.
השרידים שנותרו כיום (2007) נמצאים ממזרח לקתדרלה, ולמעשה בשיא פריחתו המנזר היה בגודל דומה לזה של קתדרלת קנטרברי.
סריס

מקור

סירוס משרתיו ועבדיו של המלך היה נפוץ לאורך ההיסטוריה בתרבויות שונות וזאת כאמצעי ביטחון לריסון התנהגותו של העבד המגיע למקומות הרגישים ביותר בחצר המלך. כך, אף העבודות הפשוטות ביותר בשרות המלך - סידור מיטתו, רחצתו, גזיזת שערו, נשיאת האפריון, או ביצוע שליחויות - עשויות לשים את המשרת בעמדת כוח למעשה בזכות קרבתו הפיזית למלך. הסריסים לכאורה לא נשאו בכל חובת נאמנות לצבא, לאריסטוקרטיה, או למשפחתם, ולכן נתפסו כגורמים שניתן לתת בהם אמון והם חסרי אינטרסים משל עצמם. כיוון שסירוסם הוריד באחת את מעמדם החברתי, ניתן היה אף להחליפם או להורגם ללא הליכים מיוחדים. בתרבויות שבהן היה הרמון המלך וסריסים, הסריסים שמשו לעיתים כמשרתי ההרמון. כך לדוגמה, במגילת אסתר מצוין ששומר ההרמון היה סריס בשם הגי.
מקור המילה הוא, כאמור, אכדי. אולם עד התקופה הפרסית המילה שמשה במשמעות של משרת בארמון ללא שום קשר לפעולת סרוס. המילה התנכית רב סריס מתייחסת לאחד התפקידים הבכירים בארמון: האחראי על המשרתים.
רק בתקופה הפרסית התייחס המושג למשרתים שעברו פעולת סרוס, וכך קיבלה הפעולה את שמה.

המזרח התיכון הקדום

במזרח התיכון הקדום סריסים היוו חלק מתרבות האשורית, והיו חלק מחצר הפרעונים].

סין

בסין העתיקה סירוס היווה צורת ענישה (עד לימי שושלת סוי) וכן אמצעי לקבלת משרה בשירות הקיסר. הסריסים לא היוו איום מבחינה פוליטית, כי לא היו להם ילדים שהיו יכולים למנות לתפקידים, וכך נמנעה תחרות. בשלהי שושלת מינג היו כ-70,000 סריסים בארמון הקיסר. חלק מן הסריסים החזיקו במשרות רבות השפעה. משרת סריס בארמון הקיסר נעשה כה נחשקת עד שהוטל איסור חוקי על סירוס עצמי. בשנת 1912, אז הופסקה העסקתם, ירד מספר הסריסים בשרות הקיסר ל-470. הצידוק שניתן להעסקת סריסים כפקידי ממשל רמי מעלה היה כי עקב חוסר יכולתם להביא צאצאים, הם לא יתפתו לתפוס את השלטון ולהתחיל שושלת משלהם. אף בוייטנאם התקיימה מערכת סריסים דומה.

סירוס כפאראפיליה

תופעת הסריסים לא נעלמה מן העולם לאחר שעברו ממנו חצרות המלוכה והרמון המלך, אשר נהגו להעסיק סריסים. התשוקה לסירוס מוכרת כפאראפיליה בחברה המודרנית: גברים הרוצים לסרס עצמם מבלי שקיים צורך רפואי לעשות זאת. תופעה זו זכתה למחקרים רפואיים מועטים בלבד. עיקר המידע הקיים על תופעה זו מקורו בשאלונים שהופצו בין סריסים וכאלה השואפים לעבור תהליך סירוס. בין אלה המבקשים להפוך לסריסים, הסיבה העיקרית לרצון זה הוא להגיע ל"שלווה סריסית", דהיינו, שחרור מדחפים מיניים. בין הסיבות הנוספות נמצא: פנטזיות מיניות באשר לסירוס וכן רצון להשיג מראה מפשעה שונה. מן המידע שנאסף עד כה זוהו שלושה הגורמים העשויים לעודד את התשוקה לסירוס: התעללות בתקופת הילדות (כולל איומים של ההורה בסירוס הילד), חשיפה לסירוס של בעלי חיים בתקופת הילדות ואמונה דתית הדוגלת בהינזרות מינית. רוב הסריסים אינם מבקשים לשנות את מינם מזכר לנקבה, אלא רואים עצמם כבעלי מין נייטראלי.
כלאי אילן

מקור האיסור

המקור בתורה לאיסור זה הוא הפסוק בספר ויקרא : "אֶת חֻקֹּתַי תִּשְׁמֹרוּ בְּהֶמְתְּךָ לֹא תַרְבִּיעַ כִּלְאַיִם שָׂדְךָ לֹא תִזְרַע כִּלְאָיִם וּבֶגֶד כִּלְאַיִם שַׁעַטְנֵז לֹא יַעֲלֶה עָלֶיךָ". ואמנם פשט הפסוק עוסק באיסור כלאי זרעים, אולם חז"ל למדו מסמיכות הציווי 'לא תזרע כרמך כלאים' לציווי 'בהמתך לא תרביע כלאים', שכשם שאיסור כלאי בהמה הוא בהרבעת מין בעל חיים אחד במין אחר, כך באיסור כלאי זריעת השדה כלול איסור הרכבת שני מיני עצים זה בזה:"מה בהמתך בהרבעה, אף שדך בהרכבה"

עצים המותרים בהרכבה

איסור הרכבת כלאי אילנות חל על שני מינים שונים של עצים, אולם שני זנים שונים של אותו המין מותרים בהרכבה. למשל, הרכבת תפוח מזן אדום ומתוק עם תפוח מזן ירוק וחמצמץ מותרת, משום שאלו שני זנים של אותו המין, התפוח. גם שני מיני עצים שדומים מאד זה לזה במראה העלים או הפרי, וגם טעם פירותיהם דומה, מותרים בהרכבה. התעורר ספק בפוסקים לגבי הכלאת תפוח עץ מצוי עם תפוח עץ יערי, האם הם נחשבים לשני מינים שונים הואיל ופירותיו של התפוח היערי אינם טעימים. כמו כן התעורר ספק לגבי פירות ההדר השונים, האם הם כלאים זה בזה או לא.

קיום עץ מורכב

משמעות איסור כלאי אילן היא שאסור להרכיב שני אילנות ממינים שונים זה בזה. אמנם קיימת מחלוקת בין הפוסקים האם גם קיום אילן מורכב אסור, או שלאחר שכבר נעשה האיסור והעץ הורכב, שוב אין איסור לקיימו, כשם שאין איסור לקיים בעל חיים שנוצר מכלאי בהמה. ובתוך סיעת האוסרים את קיום האילן, קיימת מחלוקת מה כלול באיסור זה: יש אומרים שהאיסור הוא רק עד שהרוכב והכנה יתאחו זה בזה, אך לאחר מכן כבר אין איסור לקיים את העץ ולטפל בו. יש אומרים שהאיסור הוא רק לטפל בעץ, אך מותר להשאירו נטוע באדמה ללא טיפול. ויש אומרים שהאיסור מחייב לעקור את העץ. אמנם גם מבין המחמירים, רבים סוברים שבהצטרף ספק נוסף מותר לטפל באילן על פי הכלל של ספק ספיקא - לקולא.

בני נח בכלאי אילן

בתלמוד הבבלי מובאת מחלוקת בין רבי אליעזר בן הורקנוס לחכמים האם איסור כלאי בהמה וכלאי אילן נכללים בשבע מצוות בני נח (ר' אליעזר) או לא (חכמים). יש אומרים שדעת חכמים היא שאמנם אין איסורים אלו כלולים בשבע מצוות בני נח, אך הם מודים לר' אליעזר שהדבר אסור גם לגויים באיסור שחומרתו פחותה מזו של שבע מצוות בני נח. ויש אומרים שלדעת חכמים איסור כלאי בהמה ואילן כלל אינו נוהג בגויים.
רוב הפוסקים סוברים שלהלכה איסור כלאי בהמה ואילן חל גם על גויים. ויש אומרים שההלכה היא שהאיסור אינו נוהג בהם.

מקום האיסור

אף על פי שהאילנות צומחים מהקרקע, איסור כלאי אילן אינו נוהג רק בארץ ישראל ככלאי הכרם וכלאי זרעים שאלו מצוות התלויות בארץ, אלא איסורו נוהג בכל מקום בעולם הואיל וההרכבה עצמה, שהיא פעולת האיסור, מתבצעת מעל הקרקע (לעומת כלאי הכרם והזרעים, ששם האיסור הוא בזריעה בקרקע). חכמים למדו זאת מכך שהתורה השוותה (היקש) את איסור כלאי אילן לכלאי בהמה (הרבעת שני מיני בהמות זה בזה) שנזכרו יחד באותו פסוק, שכשם שאיסור כלאי בהמה אינו קשור לקרקע ונוהג בכל העולם, כך איסור כלאי אילן נוהג בכל העולם.
אריה זקס (מוזיקאי)

ביוגרפיה

אריך (אריה) זקס נולד בשנת 1908 בעיר קטוביץ שבשלזיה עילית, גרמניה, בנם של יוהאנה לבית איטְמן וד"ר יוזף זקס, רופא. בשנת 1931 קיבל תואר בוגר במשפטים באוניברסיטת ברלין, וב-1933 קיבל תואר מוסמך (מגיסטר) מאוניברסיטת ארלנגן (Erlangen). בנוסף למד מוזיקה בקונסרבטוריון שטרן בברלין.
בשנת 1933, עם עליית הנאצים לשלטון, עלה לארץ ישראל והתיישב בירושלים. ב-1934–1935 למד בקונסרבטוריון הארץ-ישראלי למוזיקה בירושלים.
ב-27 בספטמבר 1935 נישא לאסתר (אֶרנָה) גרינוולד (Gruenewald), והיה אב לבת, נעמי דליות, ובן, יאיר זקס.
משנת 1936 ועד 1942 שימש כפסנתרן וצ'מבליסט הבית של שירות השידור של פלשתינה (א"י) (Palestine Broadcasting Service,‏ PBS), ומ-1942 כיהן כעורך ומפיק מוזיקלי בכיר של התחנה – ולאחר קום המדינה, של "קול ישראל" ורשות השידור – עד פרישתו לגמלאות ב-1973.
הופיע כסולן עם תזמורות סימפוניות ובליווי מוזיקלי.
כתב עיבודים לפסנתר של קטעי חזנות, מוזיקה יהודית פופולרית וזמר עברי.
משנת 1948 היה חבר בחבר הבוחנים במוזיקה של משרד החינוך והתרבות, ארגון האמנים של ההסתדרות וקרן התרבות אמריקה-ישראל.
ב-1953 ייסד את "קולגיום מוזיקום" (Collegium Musicum) בירושלים.
פרסם מאמרים בנושאי מוזיקה בעיתונים ובכתבי עת למוזיקה בארץ. ב-1952–1953 היה מבקר המוזיקה ב"למרחב" ו"משא". היה חבר אגודת העיתונאים בישראל ואגודת מבקרי המוזיקה בישראל.
זקס התגורר ברחוב סעדיה גאון 10 בירושלים.
נפטר ב-1980, בגיל 72.
ארכיונו, הכולל יצירות מוזיקליות ומאמרים, שמור בספרייה הלאומית.
בתו נעמי זקס-דליות הייתה בעבר קריינית, שדרנית ועורכת ב"קול ישראל".
יוהאנה רכינגר

ביוגרפיה

רכינגר נולדה במחוז רוהרבאך באוסטריה. לאחר סיום התיכון היא למדה דרמה וגרמנית באוניברסיטת וינה. 
בשנת 1986 היא סיימה את הדוקטורט שלה שעסק בתיאטרון במאה ה-19. לאחר סיום לימודיה היא עבדה כעורכת בהוצאה לאור "Frauenverlag" בווינה.
מ-1988 ועד 1992 ניהלה מרכז לייעוץ לספריות בזלצבורג.
בשנת 2001 התמנתה למנהלת הספרייה הלאומית של אוסטריה, כמנהלת הספרייה הובילה ביו היתר פרויקט של סריקת ספרים.
בשנת 2003 קיבלה את פרס האישה של וינה.
מ-2004 ועד 2009 הייתה חברה במועצת המדע של וינה.
ב-2010 זכתה בפרס בטקס אנשי השנה של אוסטריה, שאורגן על ידי רשת השידור הממלכתית האוסטרית ORF בקטגורייה של ניהול תרבותי.
מקדש קסטור ופולוקס

מקדש קסטור ופולוקס הוא מקדש המצוי בפורום העתיק של העיר רומא. המקדש נבנה במקורו לאות תודה על ניצחון העיר רומא בקרב אגם רגילוס בשנת 496 לפנה"ס.
המקדש הוקדש לתאומים קסטור ופולוקס, בניהם של זאוס ולדה - ושזוהו ברומא כאלים הפטרונים של מעמד הפרשים.

הקמת המבנה

בעת שמלכה האחרון של רומא טרקוויניוס סופרבוס ניסה לאחר סילוקו מכס המלוכה לשוב ולהשתלט על רומא, נשבע הדיקטטור אולוס פוסטומיוס אלבוס רגיננסיס כי אם ינצח יבנה מקדש לקסטור ופולוקס. על פי האגדה הופיעו השניים רכובים על סוסים בשדה הקרב והצילו את הרפובליקה הרומית. מאוחר יותר הופיעו בפורום ובישרו לתושבי העיר כי עירם ניצלה. המקדש נבנה במקום בו, על פי האגדה, הופיעו התאומים, ובניית המקדש הושלמה בשנת 484 לפנה"ס.
המקדש שופץ והורחב בשנת 117 לפנה"ס על ידי לוקיוס קייקיליוס מטלוס דלמטיקוס לאחר ניצחונו הצבאי. המקדש שופץ על ידי גאיוס ורס בשנת 73 לפנה"ס.
בשנת 14 לפנה"ס נשרף הפורום ובין המבנים שניזוקו היה גם המקדש. המקדש נבנה מחדש על ידי טיבריוס אשר חנך אותו בשנת 6 לספירה.
תיאורים מהמאה הרביעית מעידים שהמבנה עדיין היה קיים, אולם לא ידוע מתי נהרס. ציורים מהמאה ה-15 מעידים על כך שרק שלושה עמודים נותרו מהמקדש.

שימושי המבנה

בתקופת הרפובליקה שימש המקדש כמקום מפגש עבור הסנאט הרומאי, והחל מהמאה השנייה לפני הספירה שימשה חזית המקדש כבמת נאומים עבור הפוליטיקאים והמנהיגים הרומאים. בתקופת הקיסרות הרומית שימש המקדש כמשרד המידות והמשקלות וכאוצר הקיסרות.

תיאור המבנה

בחזית המבנה ניצבו שמונה עמודים קורינתיים, ובצד המבנה 11 עמודים. במבנה היה אולם אחד המרוצף בפסיפס שרוחבו 32 מטרים, אורכו 49.5 מטרים וגובהו 7 מטרים.
נריה ישורון

ביוגרפיה

התגייס לצה"ל ועבר קורס מפקדי טנקים וקורס קצינים. שימש מפקד מחלקה ומפקד פלוגה. במלחמת לבנון השנייה שימש כסגן מפקד גדוד 82 ולחם בין השאר בגזרת בינת ג'ביל. לאחר חופשת לימודים מונה ב-2010 לסגן מפקד גדוד 532. בשנת 2012 מונה למפקד גדוד 82 והוביל אותו בין היתר במבצע צוק איתן. בעקבות אירוע ירי של כוחותיו על מבנה ברצועת עזה ממנו ירו יום קודם מחבלים והרגו קצין מגדודו, ננזף ישורון על דבריו ברשת הקשר בו כינה את הירי "מטח כבוד והצדעה" לזכר הקצין. בשנים 2014 - 2016 שימש כמפקד גדוד 532 לאחר מכן שימש כסגן מפקד חטיבה 188. בשנת 2018 הועלה לדרגת אל"ם ומונה למפקד עוצבת יפתח.
תושב גבעת היובל בעלי.
פיירו המשוגע

עלילת הסרט

פרדיננד גריפון (ז'אן פול בלמונדו) נשוי אך לא שמח בחלקו ולאחרונה פוטר מעבודתו בחברה טלוויזיונית.
לאחר שפרדיננד בילה ערב בפריז אשר היה מלווה בדיונים רדודים, הוא חש צורך להימלט ומחליט לברוח יחד עם השמרטפית, חברתו לשעבר, מריאן רנואר (אנה קארינה), עוזב את אשתו, ילדיו ואת דרך החיים הבורגניים. הוא בא אל ביתה של מריאן ומוצא גופה של אדם ללא רוח חיים, פרדיננד במהרה מגלה שארגון הצבא החשאי - OAS בעקבותיה. פיירו (זהו שם החיבה שמריאן נתנה לפרדידנד בזמן היותם יחד, שם חיבה זה לא התקבל בברכה מצידו של פרדיננד).
מריאן יוצאת למסע פשיעה מפריז עד לים התיכון במכוניתו של האדם המת. הם מנהלים חיים דינמיים תמיד נעים ממקום למקום. אחרי שהם שורפים את המכונית של האדם המת יחד עם הכסף שהיה בתא המטען הם גם מטביעים את המכונית השנייה שגנבו בים התיכון. מתמקמים בריביירה הצרפתית מערכת היחסים שלהם מתחילה להיות מתוחה. פרדיננד קורא ספרים, מתפלסף וכותב ביומנו.
מריאן מאסה בצורת החיים שלהם והתעקשה שהם יחזרו לעיר, שם הם פגשו את אנשי הארגון שאחריהם. הם מענים את פרדיננד ואז עוזבים. בגלל הבלבול מריאן ופרדיננד נפרדים, כשמריאן יוצאת בחיפוש אחרי פרדיננד ופרדיננד מתמקם בטולון. לאחר שהם נפגשו שוב מריאן מנצלת את פרדיננד להביא מזוודה מלאה בכסף לפני שהיא בורחת יחד עם החבר האמיתי שלה האדם שהיא תיארה כאח שלה בעבר. פיירו יורה במריאן ובחבר שלה, וברגע השיא של הסרט הוא צובע את פניו בכחול ומנסה לפוצץ את עצמו בכך שהוא קושר דינמיט בצבעים של אדום וצהוב יחד מסביב לראשו ומדליק את הפתיל. רגע אחרי הוא מתחרט, אולם זה מאוחר מדי והוא מתפוצץ.
דורית פלג

אודות כתיבתה

לספריה של פלג מנעד מגוּון של סוגות ונושאים, שהמשותף להם הוא תפיסה הומניסטית רחבה. הפואטיקה הדייקנית והלירית של המבט – בדמות, באובייקט פיזי, במרחב עירוני או במצב רגשי – מחלצת ממושאי ההתבוננות את ייחודיותם החד-פעמית, מבטלת את התפיסה האוטומטית של היומיום ומטלטלת את המוכר, שהדמות (והקורא) כמו נפגשת אתו לפתע לראשונה; רגעי החולין הופכים להיות מושא של התבוננות מדוקדקת, פרטנית ומעצימה. דווקא בהם, ברגעים חולפים אלה, מזהה הסיפור את הכמוס ביותר במחוזות הנפש, מפקיעו מן החלוף ועושה אותו לדיוקן נפשי אוניברסלי.
יצירותיה של פלג מתכתבות עם מגוון סוגות, מפואמה לירית לרומן חניכה, פנטזיה סוריאליסטית ועוד. הן מתרחשות במקומות שונים ברחבי תבל: דרום אמריקה, ישראל, ספרד וסין. ספריה מאופיינים ביחסי גומלין דיאלקטיים של שייכות וזרות, שורשיות ותלישות; ואף שכתיבתה נטועה בתרבות הישראלית ובשפה העברית, היא מרקיעה מהן לתמה ולשאלות שחוצות גבולות של זמן ומרחב, ומכנסות לתוכן את ה"אנושי" בהוויתו המזוקקת ביותר.
מבקר הספרות, ד"ר עמרי הרצוג אמר על כתיבתה:
"(פלג) היא יוצרת מחוננת, שמעמדה הנוכחי הוא יוצא דופן בשל הפער בין איכות יצירתה ובין מידת הטמעתה בלב הזירה הספרותית. הסיבה נובעת אולי מכך שהיא אינה משתייכת לאיזו 'קליקה' ספרותית – היא אוטונומית לגמרי, נטולת פטרון אקדמי וגם מרוכזת ביצירה הספרותית ופחות ביחסי ציבור.  ...היא יוצרת חופשייה באמת, שאינה מתאימה את עצמה לפריזמות של כתיבה לאומית או פוסט לאומית, כתיבה שאפשר לנתח דרך כלים פמיניסטיים או פוסט קולוניאליים ברורים. תמיד תישאר אצלה איזו שארית שאינה מתמסרת לשיח של אותה שעה."
מנימוקי השופטים, פרופ' זיוה שמיר ופרופ' דרור בורשטיין לזכייה בפרס י.ל.גולדברג לספרות עברית עבור ספרה 'אמנות ההכרחי':
"אמנות ההכרחי הוא הישג כביר של כתיבת פרוזה. הוא ממצה ומרחיב (וגם ממוסס) את תכונות הרומן לכדי צורה חדשה, שאפשר לתאר כמארג [...] רב ממדי, החוצה מקומות וזמנים.
כוחו של הספר ברזולוציה של הפרטים העולים מכל רגע מתואר, רגעים שלעיניים אחרות ולסופרים אחרים יהיו דלים או יסתכמו במשפט אחד. שילוב בין רוחב יריעה לרגישות שירית וליכולת מעוררת השתאות של קשב, הופכים את הספר להתגלות ארוכה[...] מתוך הידיעה כי "איננו יכולים לבטא הכול" (עמ' 47) נולדת כתיבה השואפת לעשות בדיוק את הבלתי אפשרי הזה."
יותם שווימר, ynet, על 'אמנות ההכרחי':
" "פלג משתמשת [באלמנטים מנוגדים] כדי לארוג מכל החוטים הפרומים משהו בעל משמעות ויופי. היא מבקשת לומר דבר מה על הכּוּליוּת של העולם ושל האנושות; על כך שההתבוננות שלנו בפרטים הצִדִיים, הבלתי-נחשבים, הטריוויאליים, החריגים, היא המפתח לחיים, היא הכוח הגדול הטמון בנו [...] השפה של פלג אלגנטית כל כך, עשירה ונהדרת, והביטוי האקספרסיבי שלה מניח בפני הקוראים חווייה כפולה: ויזואלית ורגשית. זהו כמעט פלא, כמה מרגש ומוחשי הרומן הזה".
Future Now Tour

רקע

ב-26 באוקטובר 2015 הודיעו לובאטו וג'ונאס על סיבוב הופעות משותף בתוכנית הבוקר של אלביס דוראן המשודרת ברדיו. באותו היום הם המשיכו לקדם את סיבוב ההופעות כאשר דיברו עליו בהרחבה בתוכנית הבוקר הפופולרית "בוקר טוב אמריקה" וחגגו את השקתו בהופעה במועדון אירווינג פלאזה. יתר על כן נחשפה הכרזה הרשמית של סיבוב ההופעות אשר תוארה כמחווה לסרט "משחקי הרעב", כמו גם נודע כי מכירת הכרטיסים תחל ב-7 בנובמבר 2015.
ב-22 במרץ 2016 הוכרז כי סיבוב ההופעות הוא כעת באופן רשמי חלק מסיבוב ההופעות השנתי של הונדה סיוויק לשנת 2016 המתקיים זו השנה ה-15. כתוצאה משיתוף הפעולה עם החברה, למעריצים ניתנה ההזדמנות להיכנס להגרלה ולהתמודד על אחד משלושת הפרסים שהוצעו בחסות הונדה; מכונית מסוג Honda Civic Sedan בעיצוב אישי של לובאטו, אופנוע מסוג Honda Grom בעיצוב אישי של ג'ונאס וטיסה זוגית ללוס אנג'לס הכוללת כניסה זוגית להופעה של השניים. ב-28 ביוני של אותה השנה התפרסם כי Tidal תזרים בשידור חי את התאריך בו יחל סיבוב ההופעות. יום לאחר מכן הודיעה לובאטו על צירופה של CAST Centers לסיבוב ההופעות, לא רק על מנת לקדם את השיח על בריאות הנפש והחלמה מבעיות נפשיות, כי אם גם לבטל את הסטיגמה בכל הקשור לבקשת עזרה ובכך לעודד מעריצים לעשות כן.
ב-29 ביוני 2016 נפתח סיבוב ההופעות שכלל 42 הופעות והכיל לג אחד בצפון אמריקה כשהוא נודד בין ארצות הברית וקנדה בלבד, והוא הסתיים לבסוף ב-19 באוקטובר 2017. מייק פוזנר היה מופע החימום למעט ההופעות באטלנטה, סאנרייז, אורלנדו, סן חוזה, פורטלנד וסיאטל, אז הופיעו הראפר Rich Homie Quan, מיגוס והדיג'יים Marshmello ו-DJ JayR. הזמר קורד אוברסטריט הופיע אף הוא בחלק מההופעות כמופע פותח. ב-25 באפריל 2016 הודיעו לובאטו וג'ונאס בצעד חריג על ביטול שתי הופעות בערים שארלוט וראלי בצפון קרוליינה כצעד מחאתי נגד חוק ה-HB2 שנחקק במדינה ומונע זכויות מסוימות מהקהילה הגאה. בהמשך בוטלה גם ההופעה בווירג'יניה ביץ' עקב התנגשות בלוחות הזמנים. ב-24 בספטמבר, כשבוע לאחר סיום סיבוב ההופעות המשותף, לובאטו המשיכה להופיע בלעדי ג'ונאס כאשר היא מופיעה בעיקר בפסטיבלים. הופעתה האחרונה התקיימה בדובאי ב-3 בפברואר 2017.

הופעות חימום

הופעות החימום בצפון אמריקה כללו באופן רשמי את מייק פוזנר. הזמר קורד אוברסטריט הופיע בתאריכים נבחרים בארצות הברית, כמו גם הראפרים מיגוס ו-Rich Homie Quan והתקליטנים Marshmello ו-DJ JayR אשר פתחו כל אחד הופעה אחת בלבד בארצות הברית. בשאר העולם הופיעו אמנים מקומיים.
מכונת ירייה בזה 15 מ"מ

פיתוח

בשנת 1937 החלו בצבא הבריטי חיפושים אחר נשק הפועל על קרור אויר שיחליף את מכונת הירייה הישנה מתקופת מלחמת עולם ראשונה מסוג ויקרס שפעלה על קירור מים.
הכוונה הייתה לספק מכונת ירייה מסוג אחד לכל יחידות החי"ר והמשוריינות כולל הטנקים. 
בסופו של דבר נבחרה מכונת ירייה בשם ZB vz/53 שנקראה גם vz/53. 
המקלע פותח בשני קטרים: "0.3 (7.62 מ"מ) כמכונת ירייה בינונית ונקראה על ידי היצרן בשם vz.37 ו-15 מ"מ כמכונת ירייה כבדה. 
המכונה תוכננה על ידי הצ'כי ואצלב הולק (Václav Holek).
זאפ לראשון

תוכניות הילדים והנוער/פינג פונג

זאפ לראשון היא המשכה של רצועת הילדים והנוער של הערוץ הראשון אשר שודרה בין השנים 1989–1994 בערוץ הראשון בשעות הערב לאחר מהדורת "ערב חדש" שאחד מסימני ההיכר שלה היה פתיח אנימציה של קשת בענן שחזרה להופיע גם ב-2002. בפורמט המקורי של הרצועה היה מגיש אחד שישב מאחורי שולחן והיה אחראי על קטעי המעבר בין שידורי תוכניות הרכש השונות ועל הצגתן של התוכניות.
ב-1994 שונה הפורמט לזמן קצר ונקרא "פינג פונג" אך כעבור כשנה חזר למתכונת הקודמת.

זאפ לראשון/זאפ

בעקבות שבירת מונופול השידורים הבלעדיים של הערוץ הראשון בכלל ושל שידורי תוכני הילדים והנוער של הערוץ בפרט, בתחילת שנות התשעים עם תחילת שידורי ערוץ הילדים ב-1989 ותחילת שידורי ערוץ 2 ב-1993 ביקש הערוץ הראשון להתאים את רצועת הילדים והנוער שלו לפורמט אשר היה קיים בערוצים המתחרים כדי להתחרות על הרייטינג. במסגרת השינויים הופקעו מהטלוויזיה החינוכית הישראלית שעות שידור בין 15:30 ל-17:00, שהיו עד אז באחריותה על מנת לאפשר לערוץ הראשון את התחרות.
בעקבות כך ב-1995 יזמה מנהלת תוכניות ילדים ונוער בערוץ הראשון, צלילה רוז פניה אל התסריטאי והבמאי יוסי אשדות וביחד עם המפיקה הראשית שוש עינב עברה הרצועה שינויים נרחבים אשר בכללם שונה שם הרצועה ל"זאפ לראשון", פורמט השידור עבר למתכונת של שידור חי מאולפן גדול עם מנחים צעירים שונים אשר שידרו קטעי מעבר ארוכים יותר בין תוכניות הרכש השונות. במסגרת קטעי המעבר שולבו משחקים, פעילויות אינטראקטיביות ומערכונים.
את פתיח לרצועה יצר יוסי אשדות בהשראת פתיחים של רצועות דומות שהיו מקובלים באותה עת בערוצי MTV ניו-יורק ואירופה. את מילות הפתיח כתב אשדות בשיתוף עם רונן גולדפרב.
בזאפ לראשון, צופים היו יכולים להשתתף באופן פעיל במשחק מחשב שהכוכבים שלו היו סופרבן, שצריך להציל את איליי, ואיליי שצריך להציל את לילי. המשחק נערך באולפן בעזרת לחצני הטלפון הביתי. וכן, נהגו מנחי התוכנית לארח ילדים באולפן.
בהמשך קוצר שם הרצועה ל"זאפ".
ב-2006 באמצע מלחמת לבנון השנייה הרצועה שודרה לעיתים רחוקות, ולבסוף הוחלט לסיים את הרצועה ורק השם "זאפ" נשאר.

תוכניות שהשתייכו לרצועה

זאפזאפים, קופסת הלהיטים, זאפ קולטורה, שח-תיין, מסיבת פיג'מות בזאפ, זאפ לחדשות, קלוזאפ, זאפ לאח"מ, ועוד.

מנחי הרצועה

במהלך השנים ברצועה היו מנחים רבים.

"תוכניות הילדים והנוער" (1989 - 1994)

מנחי רצועת "פינג פונג" היו: גדי טאוב, דליק ווליניץ, אילה אשרוב, אורן רוזנשטיין, חני נחמיאס, שרון שחל ועוד.

"זאפ לראשון" (1995 - 2006)

מנחי רצועת "זאפ לראשון" היו: גדי טאוב, חנן סביון, גיא עמיר, יונתן פז בוגנים, עדי אשכנזי, תמר איש-שלום, אורי אומנותי, עדן הראל, ליאת אחירון, יואב צוקר, נמרוד רשף, דנה דבורין, שיר גוטליב, אמיר פיי גוטמן, נטלי עטיה, רוני אבני, חני נחמיאס, חנן לדרמן, אלון ריינהורן, סער בן יוסף, אלון ליטבק, אורן רוזנשטיין, גיא אריאלי, חדווה פייגנבלט, טל מן, טל ליפשיץ, גיא מרוז, ירון לוי סבג, בן יזרעאל, נעמה יוגב, יעל חן, דרור ססובר, רן לוי, יעל דואני, ליאון רוזנברג, אורי טרטאקובסקי, קרן אורעד, מרלין מזרחי, שלמה גוזמן, יובל זדרמן, לירום חקק, אנידור חקק, לנה אטינגר, אייל וולקוביץ' ,שרון שחל ועוד.

מ-2006

בשנת 2006 הופסקה רצועת השידורים החיים מהאולפן של "זאפ לראשון" ותוכניות הרכש החלו להיות משודרות ברצף כאשר רק הלוגו של "זאפ" נשאר.
החל מקיץ 2006 משודרת התוכנית "המהדורה", מהדורת חדשות קלילה לנוער אשר מגיש אותה מנחה צעיר ולצידו מנחה בוגר.
כיום, רצועת תוכניות הילדים משודרת בימים א-ה בין השעות 15:30-17:00, ובימי שבת בשעות הבוקר.
יחסי בנגלדש–דנמרק

סיוע בפיתוח

בנגלדש לקחה חלק בסיוע בפיתוח לדנים מאז עצמאותה ב-1971. דנמרק מסייעת בפיתוח לבנגלדש בנושאים כמו תחבורה, הובלה ימית, חקלאות, דייג ופיתוח כפרי.
כמו כן, דנמרק תומכת בזכויות האדם ובחברה האזרחית בבנגלדש.